CELEX: 62014TN0075
Language: sk
Date: 2014-01-23 00:00:00
Title: Vec T-75/14: Žaloba podaná 23. januára 2014 – USFSPEI/Parlament a Rada

24.6.2014   
            
            
               SK
            
            
               Úradný vestník Európskej únie
            
            
               C 194/26
            
         Žaloba podaná 23. januára 2014 – USFSPEI/Parlament a Rada
   (Vec T-75/14)
   2014/C 194/34
   Jazyk konania: francúzština
   
      Účastníci konania
   
   
      Žalobkyňa: Union syndicale fédérale des services publics européens et internationaux (Brusel, Belgicko) (v zastúpení: J.-N. Louis a D. de Abreu Caldas, advokáti)
   
      Žalovaní: Rada Európskej únie a Európsky parlament
   
      Návrhy
   
   Žalobkyňa navrhuje, aby Všeobecný súd:
   
               —
            
            
               vyhlásil túto žalobu za prípustnú a dôvodnú,
            
         
               —
            
            
               v dôsledku toho zrušil body 27, 32, 46, 64 písm. b), 65 písm. b) a 67 písm. d) nariadenia Európskeho parlamentu a Rady (EÚ, Euratom) č. 1023/2013 z 22. októbra 2013,
            
         
               —
            
            
               uložil žalovaným povinnosť zaplatiť USF symbolické jedno euro ako náhradu spôsobenej nemajetkovej ujmy a trov konania.
            
         
      Dôvody a hlavné tvrdenia
   
   Žalobkyňa poukazuje na protiprávnosť bodov 27, 32, 46, 64 písm. b), 65 písm. b) a 67 písm. d) nariadenia (EÚ, Euratom) č. 1023/2013 (1) spočívajúcu v tom, že menia najmä článok 5 (vytvorenie funkčnej skupiny SC), článok 6 (zrušenie záruky riadenia rovnocennosti priemernej kariéry), článok 40 ods. 2 (obmedzenie pracovného voľna z osobných dôvodov na 12 rokov), článok 43 druhý pododsek (uvedenie predpokladov na vykonávanie funkcie administrátora od platovej triedy AST 5 namiesto AST), článok 44 ods. 1 (nové podmienky pre povýšenie o jeden platový stupeň), článok 51 (konanie vo veci nespôsobilosti), článok 52 (voľno zo služobných dôvodov), článok 77 (sadzby akumulácie dôchodkových nárokov na 1,8 %) a prílohu VIII článok 9 ods. 2 (predčasný odchod do dôchodku bez penalizácie) služobného poriadku.
   Na podporu svojej žaloby sa odvoláva na porušenie dohody medzi odbormi a zamestnaneckými organizáciami na jednej strane a normotvorcom na druhej strane týkajúcej sa reformy z roku 2004, a najmä reformy služobného poriadku, zásad lineárneho služobného postupu a riadenia rovnocennosti priemernej kariéry.
   Takisto poukazuje na porušenie článku 27 Charty základných práv a článku 21 Európskej sociálnej charty, porušenie zásady nadobudnutých práv, zásady proporcionality a zásady zákazu diskriminácie.
   
      (1)  Nariadenie Európskeho parlamentu a Rady (EÚ, Euratom) č. 1023/2013 z 22. októbra 2013, ktorým sa mení Služobný poriadok úradníkov Európskej únie a Podmienky zamestnávania ostatných zamestnancov Európskej únie (Ú. v. EÚ L 287, s. 15).